Wo Smolerju přednošował
Pančicy-Kukow. Dr. Fabian Kaulfürst je wčera čłonam Domowinskeje skupiny Pančicy-Kukow zajimawje a powučnje wo Janu Arnošće Smolerju přednošował. W formje puzzla znazorni wón wažne stacije Smolerjoweho žiwjenja a jeho woporliweho skutkowanja. Připosłucharjo měnjachu, zo by so přednošk tež za dalše serbske cyłki hodźał.
Přichod fondsa zawěsćeny
Praha. Kaž je čěski premier Bohuslav Sobotka informował, chce tamniše knježerstwo schwalić, zo ma so dźěławosć lěta 1997 nastateho Čěsko-němskeho fondsa přichoda dale wjesć. W lětach 2018 do 2027 chce čěska strona za fonds nałožić dźesać milionow eurow; Němska měła k njemu po dorěčenju 25 mio. eurow přinošować. Ze srědkow fondsa běchu minjeny čas tež wjacore Serbow nastupace projekty spěchowali.
Wučerjo SGB najlěpši
Budyšin. Wučerske volleyballowe mustwo Serbskeho gymnazija Budyšin je dźesaty króć wokrjesny mišter. We wčerawšej poslednjej hrě sezony 2015/2016 porazy wone pedagogow Pestalozzijoweje wyšeje šule Lubij z 2:0 (25:15, 25:22). Wobdźěliło je so na mišterstwach šěsć wučerskich mustwow.
ewe_Latn ces_Latn fra_Latn szl_Latn pol_Latn szl_Latn